**Informatīvais ziņojums**

**par Eiropas Savienības iekšlietu ministru**

**2021.gada 28.janvāra neformālajā videokonferences sanāksmē iekļautajiem jautājumiem**

**I. Sanāksmes darba kārtība**

2021.gada 28.janvārī Portugāles prezidentūra Eiropas Savienības (turpmāk – ES) Padomē (turpmāk – Prezidentūra) organizē ES iekšlietu ministru neformālo videokonferences sanāksmi, kurā ir iekļauti šādi diskusiju jautājumi:

* **Turpmākais darbs Eiropas migrācijas un patvēruma politikas veidošanā**

Par vienu no galvenajām prioritātēm šajā pusgadā Prezidentūra ir definējusi Vācijas (iepriekšējās Prezidentūras) aizsāktā darba turpināšanu pie Eiropas Komisijas (turpmāk – Komisija) 2020.gada 23.septembrī publicētā **jaunā Migrācijas un patvēruma pakta** unar to saistītajiem tiesību aktiem un nelikumdošanas iniciatīvām.

Piedāvātās pakotnes mērķis ir visaptverošas pieejas migrācijas, patvēruma un robežu pārvaldībai izveide, kas risina pastāvošos praktiskos izaicinājumus, piedāvā ātrākas, efektīvākas un pret krīzēm noturīgas procedūras, nodrošina līdzsvaru starp solidaritāti un atbildību, kā arī stiprina ES sadarbību ar migrācijas plūsmu izcelsmes un tranzīta valstīm.

Pēc pakotnes publicēšanas Vācija nekavējoties uzsāka gan aktīvas dalībvalstu ekspertu diskusijas, gan arī politisku viedokļu apmaiņu (vēstnieku un ministru līmenī) par tajā atspoguļotajiem Eiropas migrācijas un patvēruma politikas pamatelementiem, proti – ārējās dimensijas stiprināšana (sadarbība ar trešajām valstīm); efektīva ES ārējo robežu pārvaldība; ātras, precīzas un praksē viegli īstenojamas obligātas robežprocedūras; uzlabota un efektīva ES līmeņa atgriešanas politika; ES izturības un fleksibilitātes krīžu gadījumos stiprināšana; kā arī visām dalībvalstīm obligāta jēgpilna solidaritāte.

Vācijas centieni panākt vienotu izpratni par šiem jautājumiem cieta neveiksmi, jo dalībvalstis konsekventi uzturēja savas jau nostiprinātās pozīcijas. Vislielākās pretrunas turpināja valdīt nostājās par pakotnē ierosināto pastāvīgo ES līmeņa solidaritātes mehānismu[[1]](#footnote-1). Lai arī visas dalībvalstis piekrīt, ka savstarpējai solidaritātei ir jābūt obligātai, jēgpilnai un individuāli pielāgojamai, taču ievērojami atšķiras viedoklis starp divām dalībvalstu grupām par to, kas tajā ir jāietver.

Tā sauktās robežvalstis jeb pirmās līnijas valstis turpina uzsvērt, ka ir jāparedz obligāti pārvietošanas pasākumi, jo tikai tādā gadījumā tiks panākts patiess līdzsvars starp šo valstu atbildību par ES ārējās dienvidu robežas efektīvu pārvaldību un atbilstošām solidaritātes garantijām pārlieku lielā migrācijas spiediena mazināšanā.

Savukārt otra dalībvalstu grupa atbalsta elastīgāku solidaritāti, ietverot mehānismā daudz vairāk elementu (piemēram, centienus savu ārējo robežu pārvaldībā), no kuriem būtu iespējams brīvi izvēlēties, ņemot vērā atbalstu sniedzošās dalībvalsts kapacitāti un iespējas. Turklāt lielākā daļa no šīm valstīm uzsver, ka dalībai pārvietošanas pasākumos ir jābalstās uz brīvprātības pamatiem, un pārvietotas var tikt tikai tās personas, kurām patiesi nepieciešama starptautiskā aizsardzība.

Ņemot vērā minēto, Prezidentūra šajā neformālajā videokonferences sanāksmē aicina dalībvalstis turpināt diskusijas par trim svarīgākajiem Eiropas migrācijas un patvēruma politikas pamatelementiem:

* Ārējā dimensija (visaptveroša un ilgtspējīga pieeja sadarbības attīstīšanai ar migrantu izcelsmes un tranzīta valstīm, lai risinātu nelegālās migrācijas cēloņus);
* Ārējās robežas (efektīva migrācijas plūsmu pārvaldība uz ES ārējām robežām, tai skaitā sniedzot papildus atbalstu pirmās līnijas dalībvalstīm);
* Solidaritāte (visām dalībvalstīm obligāts, bet fleksibls solidaritātes mehānisms, kas vienlaikus atbilst gan atbalstu sniedzošo dalībvalstu iespējām, gan atbalstu saņemošo dalībvalstu vajadzībām).

*Latvijas nostāja:*

*Latvija šobrīd vēl turpina nacionālās diskusijas par Komisijas prezentēto Migrācijas un patvēruma paktu un ar to saistīto dokumentu pakotni. Līdz ar to spēkā paliek nostāja, kas sagatavota dalībai ES Tieslietu un iekšlietu ministru padomes 2020.gada 8.oktobra neformālajā videokonferencē[[2]](#footnote-2).*

*Indikatīvi varam norādīt, ka* ***Latvijai arī turpmāk svarīgākie ir šādi principi, kas jau iepriekš vairākkārt nostiprināti nacionālajās pozīcijās****[[3]](#footnote-3):*

* *Panākt vienotu, saskaņotu un visaptverošu pieeju patiesi ilgtspējīgai migrācijas plūsmu pārvaldībai, kuras pamatā būtu praktiska, ērti īstenojama un efektīva sistēma, kuru būtu iespējams elastīgi pielāgot dažādām situācijām un nacionālajai praksei dalībvalstīs.*
* *Šīs pieejas ietvaros īpašu uzmanību veltīt prevencijai, lai novērstu nelegālās migrācijas pamatcēloņus un veicinošos faktorus, un ārējo robežu pārvaldībai, lai nelegālās migrācijas plūsmas apturētu jau pirms ES robežas. Attiecīgajā kontekstā būtiski ir ņemt vērā arī dalībvalstu ar ārējām robežām veiktos ieguldījumus šajā jomā.*
* *Tāpat ir jāpieliek maksimālas pūles efektīvas atgriešanas un reintegrācijas politikas īstenošanā. Nozīmīga loma ir arī efektīvai sadarbībai un stratēģiskai komunikācijai ar galvenajām migrantu izcelsmes un tranzīta valstīm.*
* *Savstarpēja solidaritāte saskaņā ar LESD 80.pantu ir saistošs princips visām dalībvalstīm un arī Latvija ir gatava dot savu ieguldījumu, taču solidaritātes izpausmes var būt dažādas un tās īstenošanā ir nepieciešama elastība, kas respektē katras dalībvalsts nacionālo situāciju, ģeogrāfisko novietojumu, kapacitāti un iespējas. Tas veicinātu arī labāku uzņemto personu integrāciju uzņemošajā valstī.*
* *Neizslēdzot, ka īpašos ārkārtas gadījumos kā viens no solidaritātes pasākumiem var tikt izmantota personu, kurām patiesi nepieciešama starptautiskā aizsardzība, pārvietošana, svarīgi ir paredzēt, ka dalībvalstu dalība jebkādās pārvietošanas aktivitātēs tiek īstenota tikai un vienīgi* ***uz brīvprātības pamatiem****.*
* **Šengenas zona – pašreizējā situācija un nākotne**

Šengena aptver 22 ES dalībvalstis[[4]](#footnote-4) un četras asociētās[[5]](#footnote-5) valstis un ir uzskatāma par vienu no lielākajiem Eiropas integrācijas sasniegumiem, kas ļauj īstenot četras ES pamatbrīvības – preču, personu, pakalpojumu un kapitāla brīvu apriti, veicinot vienotā tirgus efektīvu darbību un ES ekonomikas izaugsmi.

Labi funkcionējošai Šengenas zonai ir vajadzīgi kopīgi centieni, lai saglabātu augstu savstarpējās uzticēšanās līmeni starp dalībvalstīm.

Šodien mēs saskaramies ar citu realitāti, nekā Šengenas izveides laikā. 2015.gada bēgļu krīze, drošības apdraudējumi un pašreiz aktuālā Covid-19 krīze rada vēl nebijušas negatīvas sekas uz Šengenas zonas normālu pastāvēšanu.

Līdz ar Covid-19 izplatību Eiropā 2020.gada sākumā daudzas dalībvalstis vienpusēji atjaunoja robežkontroli un vairums dalībvalstu ieviesa pārvietošanās ierobežojumus.

Jo īpaši pagājušajā gadā iegūtā pieredze ļauj secināt, ka robežkontroles atjaunošanai ir būtiska negatīva ietekme uz ES ekonomiku un iedzīvotāju ikdienu. Brīvas pārvietošanās ierobežošana un robežkontroles atkārtota atjaunošana uz ES iekšējām robežām kaitē vienotajam tirgum un piegādes ķēžu darbībai, tāpat tiek apdraudēta dalībvalstu ekonomiskā atveseļošanās.

Reaģējot uz to, ātri vien vienpusēja rīcība tika aizstāta ar koordinētu rīcību starp dalībvalstīm un ES līmenī gan attiecībā uz pārvietošanos Šengenas zonā, gan pie ārējām robežām ceļošanai uz ES, Komisijai iesākot kopēju pieeju pakāpeniskai un drošai ierobežojumu atcelšanai.

Lai padarītu Šengenas zonu spēcīgāku un reaģētu uz pastāvošajām un nākotnē iespējamajām krīzēm**,** ir būtiski mainīt pašreizējo paradigmu attiecībā uz kontroli pie ES iekšējām robežām un pastiprināt alternatīvo pasākumu efektivitāti. Iespēja atjaunot iekšējo robežu kontroli, lai risinātu apdraudējuma situācijas, būtu jāsaglabā tikai kā galējais līdzeklis, turklāt, uz konkrētu un ierobežotu laiku.

Šajā – Covid-19 pandēmijas gadījumā – ir vajadzīga ciešāka koordinācija ar ilgtspējīgas situācijas attīstības uzraudzību gan uz ES iekšējām, gan arī uz ES ārējām robežām.

Attiecībā uz ES iekšējām robežām, pasākumiem būtu jābūt pēc iespējas visaptverošiem un efektīviem, saglabājot labu līdzsvaru starp sabiedrības veselības un ekonomikas interesēm.

Attiecībā uz ES ārējām robežām, izšķiroša nozīme būtu saskaņotai un koordinētai Padomes Ieteikuma (ES) 2020/912 (2020.gada 30.jūnijs) par pagaidu ierobežojumiem nebūtiskiem ceļojumiem uz ES un iespējamu šādu ierobežojumu atcelšanu (turpmāk – Padomes Ieteikums par ES ārējam robežām) īstenošanai un nepārtrauktai uzraudzībai, ievērojot, ka vienas dalībvalsts pieņemtie lēmumi pie ES ārējas robežas ietekmē visas dalībvalstis.

Ņemot vērā minēto, Prezidentūra šajā neformālajā videokonferences sanāksmē aicinās dalībvalstis diskutēt par šādiem jautājumiem:

1. Vai, nodrošinot Covid-19 cīņai ieviesto sanitāro pasākumu efektivitāti, kā arī vakcinācijas procesam turpinoties, dalībvalstis redz iespēju nākamajos mēnešos drošā veidā uz ES iekšējām robežām piemērot alternatīvus pasākumus, kuriem ir mazāka negatīvā ietekme uz brīvu personu kustību un brīvu preču apriti?

2. Vai dalībvalstis atbalstītu lielāku koordināciju un harmonizāciju saistībā ar Padomes Ieteikuma par pagaidu ierobežojumiem nebūtiskiem ceļojumiem uz ES un iespējamu šādu ierobežojumu atcelšanu īstenošanu? Kā nākotnē varētu tikt stiprināta ES līmeņa koordinācija saistībā ar ārējo robežu pārvaldību?

*Latvijas nostāja:*

*Latvija ir pārliecināta, ka Šengenas – zonas bez iekšējām robežām - izveide ir uzskatāma par vienu no lielākajiem Eiropas integrācijas sasniegumiem, kas, no vienas puses, sniedz ES iedzīvotājiem iespēju brīvi pārvietoties, savukārt no otras puses, nodrošina adekvātu drošības līmeni.*

*Latvijas skatījumā ir būtiski, lai pagaidu robežkontroles atjaunošana uz ES iekšējām robežām tiktu izmantota tikai izņēmuma gadījumos un uz ierobežotu laiku.*

*Latvijas līdzšinējā pieredze liecina, ka identisks rezultāts var tikt sasniegts, izmantojot arī citus kompensējošos pasākumus, ja vien tie tiek atbilstoši pielāgoti nacionālajai situācijai. Līdz ar to ir būtiski dalībvalstīm paredzēt pietiekamu elastību noteikt un izmantot kompensējošos pasākumus, lai dalībvalstis spētu pielāgot Covid-19 pandēmijas apkarošanas pasākumus to atšķirīgajai nacionālajai situācijai.*

*Piemēram, līdz šim Covid-19 pandēmijas laikā Latvija nav atjaunojusi robežkontroli uz ES iekšējām robežām, kompensējot to ar citiem pasākumiem, piemēram, atbilstošu informācijas apmaiņu ar kaimiņvalstīm par situāciju uz iekšējām robežām, kā arī noteikto epidemioloģiskās drošības pasākumu kontroli (aizpildīts COVIDpass, kas ir nacionālā digitālā pasažieru lokalizācijas veidlapa, un negatīva Covid-19 testa esamība) iekšējo robežu tuvumā, gan veicot personu pārbaudi uz autoceļiem, kas šķērso iekšējo robežu, gan nodrošinot patrulēšanu valsts iekšienē.*

*Latvija uzskata, ka pašlaik ir izdevies izveidot nepieciešamo ietvaru koordinētas pieejas nodrošināšanai, kas mazina vienpusējas rīcības nepieciešamību. Izmaiņām tajā jābūt balstītām uz nepieciešamību, paredzot mērķtiecīgus papildinājumus, nevis veidojot jaunu ietvaru. Šobrīd svarīgākais ir panākt, lai dalībvalstis turpina atbilstoši šim ietvaram, cik iespējams savlaicīgi, informēt viena otru par papildu plānotajiem un nepieciešamajiem pasākumiem.*

* **Eiropola nākotne – turpmākā virzība**

ES Aģentūru tiesībaizsardzības sadarbībai (turpmāk – Eiropols/Aģentūra) izveidoja 1995.gadā. Ar Regulu (ES) 2016/794[[6]](#footnote-6) Eiropolam tika piešķirts aģentūras statuss.

Eiropola mērķis ir atbalstīt dalībvalstis smagu un organizētu noziegumu un terorisma novēršanā un apkarošanā, kā arī stiprināt to savstarpējo sadarbību.

Eiropols ir kriminālinformācijas un operatīvā atbalsta centrs. Būtisku pievienoto vērtību rada arī Eiropola analītiskais darbs.

Eiropols arī veicina progresīvos tehnoloģiju risinājumus. Šajā sakarā jāmin ES Inovāciju centrs iekšējai drošībai un Eiropola Inovāciju laboratorija, kas varētu sekmēt inovāciju kultūru un zināšanu apmaiņu starp visiem drošības dalībniekiem ES. Arī mākslīgais intelekts un šifrēšanas/atšifrēšanas sistēmas tiek uzskatītas par būtiskiem rīkiem noziegumu, tostarp kibernoziegumu novēršanā un apkarošanā, vienlaikus nodrošinot pamattiesības.

2020.gada otrajā pusē tika pieņemtas vairākas politiskās vadlīnijas, kurās izskanēja aicinājumi stiprināt Eiropola mandātu, piemēram, Padomes rezolūcija par Eiropola nākotni[[7]](#footnote-7), ES iekšlietu ministru kopīgajā paziņojumā par nesenajiem teroristu uzbrukumiem Eiropā[[8]](#footnote-8), Padomes secinājumi par iekšējo drošību un Eiropas policijas partnerību[[9]](#footnote-9).

Ņemot vērā attiecīgos aicinājumus un saistītās iniciatīvas[[10]](#footnote-10), kā arī pamatojoties uz visaptverošām konsultācijām ar dalībvalstu ekspertiem Padomes darba grupu līmenī, īpašos darbsemināros un Eiropola pārvaldības struktūrās, 2020.gada 9.decembrī Eiropas Komisija (turpmāk – Komisija) nāca klajā ar priekšlikumu grozījumiem Eiropola mandātā[[11]](#footnote-11).

Komisijas priekšlikums grozījumiem Eiropola mandātā balstās uz astoņiem tematiskajiem blokiem:

1. Eiropola sadarbības ar privātajām pusēm efektivizēšana;
2. iespēja Eiropolam apstrādāt lielas un sarežģītas datu kopas (*big data*);
3. Eiropola lomas stiprināšana pētniecības un inovāciju jomā;
4. iespēja Eiropolam ievadīt datus Šengenas informācijas sistēmā;
5. Eiropola sadarbības stiprināšana ar trešajām valstīm;
6. Eiropola sadarbības stiprināšana ar Eiropas Prokuratūru (EPPO);
7. Eiropola lomas precizēšana saistībā ar noziedzīgo nodarījumu, kas skar vispārējās intereses, uz kurām attiecas Savienības politika, izmeklēšanas uzsākšanas pieprasīšanu;
8. Eiropolam piemērojamā datu aizsardzības regulējuma stiprināšana.

Papildus attiecīgais priekšlikums arī paredz stiprināt Eiropola finanšu resursus un cilvēkresursus.

Ņemot vērā minēto, Prezidentūra šajā neformālajā videokonferences sanāksmē aicinās dalībvalstis norādīt:

(1) vai, ņemot vērā Padomes rezolūciju par Eiropola nākotni, tās piekrīt, ka Komisijas ierosinātie grozījumi tiesiskajā ietvarā nodrošinās Eiropola spējas pildīt savus uzdevumus vislabākajā veidā, vienlaikus nodrošinot pamattiesību aizsardzību, tostarp datu aizsardzību un Līgumu ievērošanu?

(2) kuras no priekšlikuma jomām uzskatāmas par galvenajām?

*Latvijas nostāja*

*Latvija kopumā pozitīvi vērtē Komisijas sagatavotos grozījumus Eiropola mandātā, kuri balstās detalizētā ietekmes novērtējumā, uzskatot tos par atbilstošiem esošajiem un nākotnē paredzamajiem izaicinājumiem, piemēram, digitalizācijas un moderno tehnoloģiju attīstības kontekstā.*

*Latvija arī uzskata, ka ierosināto izmaiņu rezultātā Eiropols varēs sniegt efektīvāku, operacionālāku un inovatīvāku atbalstu dalībvalstīm saistībā ar pārrobežu izmeklēšanām, vienlaikus nodrošinot adekvātu pamattiesību, jo īpaši personas datu aizsardzību.*

*Latvijai ir būtiski, lai stiprinātā Eiropola pilnvaras, uzdevumi un mērķi papildina, nevis dublē tiesībaizsardzības iestāžu darbu, kā arī nerada nesamērīgu papildu slogu dalībvalstīm. Jebkuri grozījumi Eiropola mandātā vērtējami atbilstoši Līguma par ES darbību 88.pantam un Eiropola uzdevumam atbalstīt un stiprināt dalībvalstu tiesībaizsardzības iestāžu darbību un to savstarpējo sadarbību.*

*Latvija ir arī pārliecināta, ka diskusiju gaitā uzsvars liekams uz grozījumu saturisko kvalitāti, nevis pieņemšanas ātrumu.*

*Latvija uzskata, ka priekšlikuma grozījumiem Eiropola mandātā galvenie elementi ir sadarbības ar privātajām pusēm efektivizēšana, iespēja apstrādāt lielas un sarežģītas datu kopas, kā arī Eiropola lomas stiprināšana pētniecības un inovāciju jomā*. *Latvijas skatījumā to rezultātā tiks būtiski stiprinātas Eiropola spējas, ļaujot tam sniegt dalībvalstu vajadzībām atbilstošu atbalstu pārrobežu izmeklēšanu ietvaros.*

**II. Latvijas delegācija**

Latviju sanāksmes laikā pārstāvēs iekšlietu ministrs Sandis Ģirģens.

Iekšlietu ministrs Sandis Ģirģens

27.01.2021. 10:08

1921

Eiropas lietu un starptautiskās sadarbības departamenta  
Eiropas lietu nodaļas vecākā referente

E.Priedniece, 67219254

[elina.priedniece@iem.gov.lv](mailto:elina.priedniece@iem.gov.lv)

1. Solidaritātes mehānisms ir ietverts divos Komisijas tiesību aktu priekšlikumos, proti, (1) Priekšlikums regulai par patvēruma un migrācijas pārvaldību un (2) Priekšlikums regulai par rīcību migrācijas un patvēruma jomas krīzes un *force majeure* gadījumos.

   Tas ietver nosacījumu, ka pārējām dalībvalstīm obligāti jāiesaistās atbalsta sniegšanā tai dalībvalstij/dalībvalstīm, kuras saskaras ar pārlieku lielu migrācijas spiedienu vai nonāk krīzes situācijā.

   Atkarībā no konkrētās situācijas atbalsts var tikt sniegts vienā vai vairākos no trim veidiem - uzņemot konkrētu skaitu personu, kurām nepieciešama starptautiskā aizsardzība; piedaloties to personu, kurām nav tiesību palikt ES, atgriešanas sponsorēšanā; sniedzot citus, attiecīgajai dalībvalstij/dalībvalstīm individuāli pielāgotus atbalsta pasākumus. [↑](#footnote-ref-1)
2. Pozīcija Nr.1 par Komisijas paziņojumu Eiropas Parlamentam, Padomei, Eiropas Ekonomikas un sociālo lietu komitejai un Reģionu komitejai par jaunu Migrācijas un patvēruma paktu. Izskatīta MK 2020.gada 6.oktobrī un apstiprināta Saeimas Eiropas lietu komisijā 2020.gada 7.oktobrī. [↑](#footnote-ref-2)
3. Latvijas nostāja ir definēta kopš 2015.gada apstiprinātajās un ar Saeimas Eiropas lietu komisiju saskaņotajās nacionālajās pozīcijās, tai skaitā - pozīcijās Nr.1, Nr.2 un Nr.3 par Eiropas programmu migrācijas jomā; pozīcijā Nr.1 par Atgriešanas politikas nākotni; pozīcijā Nr.1 par Kopējās Eiropas patvēruma sistēmas reformu; pozīcijā Nr.1 par pārstrādāto priekšlikumu Dublinas regulai; pozīcijā Nr.1 par priekšlikumu Savienības pārvietošanas ietvara regulai, u.c. [↑](#footnote-ref-3)
4. Šengenā neietilpst Bulgārija, Rumānija, Īrija un Horvātija [↑](#footnote-ref-4)
5. Šveice, Norvēģija, Lihtenšteina un Islande [↑](#footnote-ref-5)
6. Eiropas Parlamenta un Padomes [Regula](http://eur-lex.europa.eu/legal-content/LV/TXT/?uri=uriserv:OJ.L_.2016.135.01.0053.01.LAV&toc=OJ:L:2016:135:TOC) (ES) 2016/794 (2016.gada 11.maijs) par Eiropas Savienības Aģentūru tiesībaizsardzības sadarbībai (Eiropolu) un ar kuru aizstāj un atceļ Padomes Lēmumus 2009/371/TI, 2009/934/TI, 2009/935/TI, 2009/936/TI un 2009/968/TI. [↑](#footnote-ref-6)
7. Dok. 13956/20 [↑](#footnote-ref-7)
8. Dok. 12634/2/20 [↑](#footnote-ref-8)
9. Dok. 13083/1/20 [↑](#footnote-ref-9)
10. Piemēram, 2019.gada 2.decembra Padomes secinājumus par Eiropola sadarbību ar privātajām pusēm. [↑](#footnote-ref-10)
11. COM (2020) 796 final un COM (2020) 791 final [↑](#footnote-ref-11)